钦定古今图书集成/明伦汇编/官常典/第454卷 > 曹洪
## 钦定古今图书集成/明伦汇编/官常典/第454卷 > 曹洪

按《魏志》本传：“洪字子廉，太祖从弟也。太祖起义兵讨
董卓，至荥阳，为卓将徐荣所败。太祖失马，贼追甚急，
洪下以马授太祖。太祖辞让，洪曰：‘天下可无洪，不可
无君’。遂步从到汴水，水深不得渡，洪循水得船，与太
祖俱济，还奔谯。扬州刺史陈温素与洪善，洪将家兵
千馀人就温募兵，得庐江上甲二千人。东到丹阳，复”
得数千人，与太祖会龙元。太祖征徐州，张邈举兖州
叛迎吕布。时大饥荒，洪将兵在前，先据东平，范聚粮
谷以继军。太祖讨邈布于濮阳，布破走，遂据东阿。转
击济阴、山阳、中牟、阳武、京、密十馀县，皆拔之。以前后
功，拜鹰扬校尉，迁扬武中郎将。天子都许，拜洪谏议
大夫。别征刘表，破表别将于舞阳、阴叶、堵阳，博望有
功，迁厉锋将军，封国明亭侯。累从征伐，拜都护将军。
文帝即位，为卫将军，迁骠骑将军，进封野王侯，益邑
千户，并前二千一百户，位特进。后徙封都阳侯。始洪
家富而性吝啬，文帝少时，假求不称，常憾之，遂以舍
客犯法，下狱当死，群臣并救莫能得。卞太后谓郭后
曰：“令曹洪今日死，吾明日敕帝废后矣。”于是泣涕屡
请，乃得免官削爵土。洪先帝功臣，时人多为觖望。明
帝即位，拜后将军，更封乐城侯，邑千户，位特进，复拜
骠骑将军。太和六年薨，谥曰恭侯。子馥嗣侯。